Skolesportnuus | Netwerk24
Deur Sarel Burger 23 November 2020 05:01
'n Eerste in Suid-Afrika
Die 2021-rugbyseisoen lê nog in die verskiet, maar môre word 'n stukkie rugbygeskiedenis gemaak wanneer die eerste volle grootte sintetiese rugbyveld in Suid-Afrika by die Curro-skool in Durbanville in gebruik geneem word.
Die veld met 'n "turftech"- oppervlak is 'n Britse ontwerp wat aan internasionale standaarde voldoen, lui die verklaring wat die skool uitgereik het.
'n Soortgelyke mini-rugbyveld – ongeveer 'n kwart van 'n volle veld – is reeds op Stellenbosch in gebruik.
Die veld sal later ook voorsien word van 'n spreiligstelsel "wat onder die beste stelsels in die land sal wees", het 'n woordvoerder van die skool die afgelope week gesê.
Die rugbyveld sal gedurende die somer ook vir laerskool-krieketwedstryde gebruik kan word deur middel van 'n spesiaal ontwerpte krieketmat wat in die middel van die speelveld ingevoeg sal word.
Die Westelike Provinsie Krieketunie is angstig om – ná die tussenkoms van die viruspandemie – die spel weer onderweg te kry. En daarom sluit die skole se inskrywings vir aanstaande jaar se 13de nasionale T20-uitklopkompetisie reeds vandag.
Dit is die enigste krieketkompetisie waaraan alle skole in die land op 'n individuele basis kan deelneem.
Omdat die eerste skoolkwartaal van 2021 ietwat korter as gewoonlik is, sal die eerste uitklopwedstryde sommer reeds in die eerste skoolweek afgehandel moet word om alle wedstryde ingepas te kry. Die kwart- en halfeindwedstryde word teen die einde van Februarie afgehandel, waarna die voorste spanne van die WP en Boland mekaar op 4 Maart die stryd sal aansê. Die Wes-Kaapse streekwenner dring dan deur na die nasionale eindronde waar hy saam met die ander streekwenners van 12 tot 14 Maart sake sal uitspook.
Wat die kompetisiereëls betref, is nié weggedoen met die bepaling dat daar minstens twee gekleurde spelers ("players of colour") te alle tye by die wedstryd betrokke moet wees nie.